ธนาคารจ้างงานเพิ่มหลายพันตำแหน่ง
โดย...ดำรงเกียรติ มาลา
1 มี.ค. 2556

โดย...ดำรงเกียรติ มาลา 
3 แบงก์ยักษ์ เล็งรับพนักงานเพิ่มหลายพันตำแหน่ง หลังธุรกิจขยายตัวสูง โอดแบงก์รัฐปรับฐานเงินเดือนทำตลาดเดือดต้นทุนพุ่ง ยึกยักตอบปรับฐานตามหรือไม่ 
ธุรกิจธนาคารพาณิชย์ยังนับว่าเป็นขาขึ้น เพราะอัตราการทำกำไรยังอยู่ในระดับสูง แต่ทว่า ขณะนี้ธนาคารพาณิชย์หลายแห่งกำลังประสบปัญหาขาดแคลนแรงงานที่จะเข้ามารองรับการขยายตัวทางธุรกิจ โดยเฉพาะในพนักงานระดับล่างที่เป็นกลุ่มคนจบใหม่ วุฒิปริญญาตรี เนื่องจากธนาคารเฉพาะกิจของภาครัฐบางแห่งได้ปรับฐานเงินเดือนพนักงานขึ้นไปเป็น 1.5 หมื่นบาท ตามนโยบายของภาครัฐแล้ว ซึ่งหากรวมกับสวัสดิการที่ใกล้เคียงกับราชการ ทำให้ภาพรวมผลตอบแทนสำหรับกลุ่มคนจบใหม่ดูดีกว่าธนาคารพาณิชย์
“การหาพนักงานกลุ่มจบใหม่ของธนาคารพาณิชย์ในปีนี้คงยากขึ้น เพราะนอกจากต้องแข่งขันกับธนาคารพาณิชย์ด้วยกันเองแล้วยังต้องแข่งกับธนาคารภาครัฐด้วย ขณะเดียวกัน ช่วงนี้ธุรกิจธนาคาร รวมทั้งบริษัทเอกชนขนาดใหญ่หลายแห่งก็มีการขยายตัวสูง ทำให้คนแบงก์บางส่วนถูกดึงตัวไป การรักษาคนเก่าก็เป็นโจทย์สำคัญ” แหล่งข่าว เปิดเผย 
กรพัฒน์ บุญเสริมสมบัติ ผู้จัดการอาวุโส สายทรัพยากรบุคคลสัมพันธ์กลุ่มลูกค้าบุคคล ธนาคารไทยพาณิชย์ กล่าวว่า คาดว่าในปีนี้ต้นทุนด้านทรัพยากรบุคคลไม่รวมการปรับขึ้นเงินเดือนตามปกติของธนาคารจะปรับเพิ่มขึ้นไม่ต่ำกว่า 1015% จากการแข่งขันในตลาดแรงงานที่รุนแรงขึ้น เนื่องจากธนาคารมีแผนจะรับพนักงานใหม่ราว 2,5002,700 อัตราเพื่อเข้ามารองรับการเติบโตทางธุรกิจ และทดแทนพนักงานที่เกษียณอายุหรือลาออกไป 
“ปีนี้คาดว่าจะเปิดรับพนักงานประจำสาขา 700 อัตรา เจ้าหน้าที่ในกลุ่มธนบดีธนกิจ 300 อัตรา เจ้าหน้าที่ในกลุ่มวาณิชธนกิจ 20 อัตรา ขณะที่ทีมวิเคราะห์สินเชื่อก็มองหาอยู่เช่นกัน ซึ่งจากการแข่งขันที่รุนแรงขึ้น ทำให้ธนาคารจะใช้ทุกช่องทาง ทั้งการใช้เอเยนซี การเปิดจ๊อบแฟร์ตามมหาวิทยาลัย การรับสมัครออนไลน์และที่สาขาโดยตรง” 
สุรศักดิ์ ดุษฎีเมธา รองกรรมการผู้จัดการ ธนาคารกสิกรไทย กล่าวว่า
ปีนี้ธนาคารมีแผนจะเปิดรับพนักงานประมาณ 3,000 อัตรา เพื่อกระจายไปตามเครือข่ายสาขา และทีมขายผลิตภัณฑ์ รวมทั้งทีมสนับสนุนการปฏิบัติงานต่างๆ โดยยอมรับว่าการปรับฐานเงินเดือนของธนาคารเฉพาะกิจภาครัฐมีผลต่อการหาพนักงานใหม่ของธนาคารบ้าง อย่างไรก็ตาม ยังเชื่อว่าธนาคารยังมีข้อได้เปรียบในด้านปัจจัยอื่นๆ นอกเหนือจากตัวเงิน เช่น โอกาสในความก้าวหน้า วัฒนธรรมองค์กร 
“ช่วง 23 ปีที่ผ่านมา การแข่งขันในตลาดแรงงานของธนาคารรุนแรงขึ้น ต้นทุนด้านบุคลากรเราเพิ่มขึ้นทุกปี เงินเดือนของพนักงานจบใหม่ตอนนี้หากรวมทุกอย่างจะเริ่มต้นที่ 1.5 หมื่นบาท ส่วนในปีนี้จะมีการทบทวนฐานเงินเดือน หรือไม่ก็คงต้องบริหารให้แข่งขันได้ในระบบและไม่กระทบต่อต้นทุน” สุรศักดิ์ กล่าว
รัชนี นพเมือง ผู้ช่วยผู้จัดการใหญ่ ธนาคารกรุงเทพ กล่าวว่า ในวันเสาร์ที่ 2 มี.ค.นี้ ธนาคารจะมีการจัดงาน “Bangkok Bank Saturday Recruitment” ณ สำนักงานใหญ่ สีลม เพื่อรับสมัครพนักงานใหม่ โดยในส่วนวุฒิปริญญาตรีเปิดรับหลายตำแหน่ง อาทิ เจ้าหน้าที่ประจำสาขาทั้งในกรุงเทพฯและต่างจังหวัด คอลเซ็นเตอร์ พนักงานขายทางโทรศัพท์ พนักงานขายสินเชื่อบัตรเครดิต สินเชื่อที่อยู่อาศัย ขณะที่วุฒิปริญญาโท เปิดรับในตำแหน่งเจ้าหน้าที่ดูแลลูกค้าธุรกิจรายใหญ่ เจ้าหน้าที่ในกลุ่มวาณิชธนกิจและนักวิเคราะห์ 
“งานนี้เป็นการเปิดให้ผู้ที่สนใจเข้ามาสมัครกับธนาคารได้โดยตรง มีข้อดีคือจะมีเจ้าหน้าที่สัมภาษณ์ในงาน รู้ผลเร็ว รอบเดียวจบ ช่วยให้ธนาคารได้พนักงานใหม่ได้เร็ว ส่วนจะรับกี่อัตรายังตอบไม่ได้ แต่จะอยู่ในทิศทางที่สอดคล้องกับแผนเติบโตของธนาคาร ส่วนธนาคารจะมีการปรับฐานเงินเดือนหรือไม่ คงต้องทบทวนตามภาวะการแข่งขัน แต่ยืนยันว่ารายได้รวมของพนักงานรับใหม่ปัจจุบันเกิน 1.5 หมื่นบาทอยู่แล้ว” รัชนี กล่าว 
ชาติศิริ โสภณพนิช กรรมการผู้จัดการใหญ่ ธนาคารกรุงเทพ กล่าวว่า ยุทธศาสตร์การรับพนักงานของธนาคารในปีนี้จะสอดคล้องกับแผนการเติบโตทางธุรกิจของธนาคารที่ต้องการรุกธุรกิจรายย่อยมากขึ้น ขณะเดียวกันจะพยายามขยายทีมวาณิชธนกิจเพื่อรองรับกระแสการออกไปลงทุนในต่างประเทศของลูกค้า